ང་རང་ཚོ་འགན་ཡོད་མཁན་ཚོས་མ་འགྲིག་པ་དེ་དག་བཤད་རྒྱུ་གལ་ཆེ་བའི་བསམ་ཚུལ་འདི་ཕྱི་ལོ་༡༩༥༧ལོར་ང་ཚོས་ལག་ལེན་དུ་བསྟར་འགོ་ཚུགས་པ་ཡིན།དེ་ཡང་༡༩༥༦ལོར་རྒྱ་གར་དུ་སྟོན་པ་མྱ་ངན་ལས་འདས་ནས་ལོ་ངོ་༢༥༠༠འཁོར་བའི་དུས་དྲན་ལ་ཡོང་སྐབས་པཎྜིཏ་ནེ་ཧེ་རུ་དང་ལྷན་དུ་བཀའ་མོལ་མང་པོ་ཞིག་བྱུང་ཞིང་ཁོང་ནས་བོད་ལ་ཕྱིར་ལོག་བྱས་ཏེ་བོད་ནང་ཤུགས་རྒྱག་རྒྱུ་གལ་ཆེན་པོ་རེད་ཅེས་གསུངས་པར་མ་ཟད།སྐབས་དེར་ནེ་ཧེ་རུས་གྲོས་མཐུན་དོན་ཚན་བཅུ་བདུན་གྱི་ཡིག་ཆ་ཕྱག་ཏུ་བསྣམས་པ་དེའི་གནད་འགག་ཡོད་སར་རྟགས་ཀྱང་བསྐྱོན་འདུགངོས་ལ་གྲོས་མཐུན་གྱི་དོན་ཚན་དེ་དང་དེའི་ཐོག་ལ་ཤུགས་རྒྱག་དགོས་ཞེས་གསུངས་མྱོང༌།དེ་ལ་བརྟེན་ནས་ང་རང་གྲོ་མོར་འབྱོར་རྗེས་རྒྱ་བོད་ཀྱི་ལས་བྱེད་ཚོར་ཐུག་དུས་ངས་ཁོང་ཚོར་ང་ཚོའི་ལེགས་པའི་ཆ་རྣམས་མི་གཞན་གྱིས་བཤད་ན་འགྲིགས།ང་རང་ཚོ་འགན་འཁྱེར་མཁན་ཚོ་འཛོམས་པའི་སྐབས་ལ་ང་ཚོར་སྐྱོན་ཆ་གང་ཡོད་པ་དེ་དག་ཤོད་དགོས་པ་དང༌།དེའི་ཐད་ང་ཚོས་ཞིབ་ཚགས་ཀྱིས་བསམ་བློ་གཏོང་དགོས་ཞེས་བརྗོད་རྒྱུ་བྱུང༌།དེ་རྗེས་རྒྱལ་རྩེས་མཚོན་པའི་རྒྱ་བོད་མི་སྣ་འཛོམས་ཆེ་ས་ཚང་མར་ངོས་ཀྱིས་དེ་ལྟར་བཤད་ཡོད།རྒྱལ་རྩེར་སྐད་ཆ་ཤོད་དུས་རྒྱ་མིའི་དཔོན་རིགས་དབྱིན་ཕཱ་ཐང་ཞེས་བོད་སྐད་ཕྲན་བུ་ཤེས་མཁན་ཞིག་ཡོད།